Proposta għal DEĊIŻJONI TAL-KUNSILL dwar il-konklużjoni tal-Ftehim għal kooperazzjoni xjentifika u teknoloġika bejn l-Unjoni Ewropea u l-Gżejjer Faeroe li jassoċja lill-Gżejjer Faeroe ma’ Orizzont 2020 - il-Programm Qafas għar-Riċerka u l-Innovazzjoni (2014-2020) /* COM/2014/0496 final - 2014/0228 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Fit-18 ta’ Marzu 2014 il-Kunsill awtorizza lill-Kummissjoni biex, f’isem l-Unjoni Ewropea, tibda negozjati mal-Gżejjer Faeroe dwar Ftehim bejn l-Unjoni Ewropea u l-Gżejjer Faeroe li jassoċja lill-Gżejjer Faeroe ma’ Orizzont 2020 - il-Programm Qafas għar-Riċerka u l-Innovazzjoni (2014-2020). In-negozjati tlestew u ssarrfu fl-abbozz ta' ftehim mehmuż. Il-Kummissjoni tipproponi li, wara l-awtorizzazzjoni għall-iffirmar u l-applikazzjoni provviżorja tal-Ftehim, il-Kunsill jikkonkludi l-Ftehim f’isem l-Unjoni Ewropea. Il-proposta mehmuża hija għal Deċiżjoni tal-Kunsill dwar il-konklużjoni tal-Ftehim. Il-Kummissjoni tipproponi li l-Kunsill: – jikkonkludi l-Ftehim f’isem l-Unjoni Ewropea. 2. ELEMENTI LEGALI TAL-PROPOSTA Il-proposta għal Deċiżjoni tal-Kunsill hija bbażata fuq l-Artikoli 186, 218(6)(a) u 218(8) tat-Trattat dwar il-Funzjonament tal-Unjoni Ewropea. 2014/0228 (NLE) Proposta għal DEĊIŻJONI TAL-KUNSILL dwar il-konklużjoni tal-Ftehim għal kooperazzjoni xjentifika u teknoloġika bejn l-Unjoni Ewropea u l-Gżejjer Faeroe li jassoċja lill-Gżejjer Faeroe ma’ Orizzont 2020 - il-Programm Qafas għar-Riċerka u l-Innovazzjoni (2014-2020) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 186, flimkien mal-Artikolu 218(6)(a) u l-ewwel subparagrafu tal-Artikolu 218(8) tiegħu, Wara li kkunsidra l-proposta tal-Kummissjoni Ewropea[1], Wara li kkunsidra l-kunsens tal-Parlament Ewropew[2] Billi: (1) Il-Ftehim dwar il-kooperazzjoni xjentifika u teknoloġika bejn l-Unjoni Ewropea u l-Gżejjer Faeroe li jassoċja lill-Gżejjer Faeroe ma’ Orizzont 2020 - il-Programm Qafas għar-Riċerka u l-Innovazzjoni (2014-2020) kien iffirmat f’isem l-Unjoni Ewropea nhar XX, 20XX skont id-Deċiżjoni tal-Kunsill Nru XX/XX/UE, soġġett għall-konklużjoni tiegħu f’data aktar tard. (2) Il-Ftehim għandu jiġi approvat f’isem l-Unjoni Ewropea, IDDEĊIEDA KIF ĠEJ: Artikolu 1 Il-Ftehim dwar il-kooperazzjoni xjentifika u teknoloġika bejn l-Unjoni Ewropea u l-Gżejjer Faeroe li jassoċja lill-Gżejjer Faeroe ma’ Orizzont 2020 - il-Programm Qafas għar-Riċerka u l-Innovazzjoni huwa b’dan approvat f’isem l-Unjoni. Artikolu 2 Il-President tal-Kunsill għandu jaħtar lill-persuna awtorizzata biex tipproċedi, f’isem l-Unjoni Ewropea, in-notifika dwar it-tlestija tal-proċedura għall-fini tad-dħul fis-seħħ tal-Ftehim previst fl-Artikolu 5(2) tiegħu. It-test tal-Ftehim huwa mehmuż ma’ din id-Deċiżjoni. Magħmul fi Brussell, Għall-Kunsill Il-President [1] ĠU L , , p. . [2] ĠU L , , p. . ANNESS FTEHIM DWAR IL-KOPERAZZJONI XJENTIFIKA U TEKNOLOĠIKA BEJN L-UNJONI EWROPEA U L-GŻEJJER FAEROE LI JASSOĊJA LILL-GŻEJJER FAEROE MA' ORIZZONT 2020 – IL-PROGRAMM QAFAS GĦAR-RIĊERKA U L-INNOVAZZJONI (2014-2020) L-UNJONI EWROPEA minn hawn 'il quddiem imsejħa "Unjoni", minn naħa, u IL-GVERN TAL-GŻEJJER FAEROE minn hawn 'il quddiem imsejjaħ "il-Gżejjer Faeroe", min-naħa l-oħra, minn hawn 'il quddiem imsejħa b'mod konġunt "il-Partijiet", BILLI l-programm tal-Unjoni għar-Riċerka u l-Innovazzjoni "Orizzont 2020 — il-Programm Qafas (2014-2020)" (minn hawn 'il quddiem imsejjaħ "Orizzont 2020") ġie stabbilit bir-Regolament (UE) Nru 1291/2013 tal-Parlament Ewropew u tal-Kunsill[1]. Il-Programm Speċifiku li jimplimenta Orizzont 2020 ġie adottat bid-Deċiżjoni tal-Kunsill 2013/743/UE[2]. BILLI l-Artikolu 7 ta' Orizzont 2020 jistipula li termini u kundizzjonijiet speċifiċi dwar il-parteċipazzjoni tal-pajjiżi assoċjati f'Orizzont 2020, inkluż il-kontribuzzjoni finanzjarja, abbażi tal-prodott domestiku gross tal-pajjiż assoċjat, għandhom jiġu determinati bi ftehim internazzjonali bejn l-Unjoni u l-pajjiż assoċjat. FILWAQT LI JQISU l-parteċipazzjoni b'suċċess tar-riċerkaturi tal-Gżejjer Faeroe fil-proġetti ffinanzjati mill-Unjoni u l-importanza tal-koperazzjoni xjentifika u teknoloġika attwali bejn il-Gżejjer Faeroe u l-Unjoni u l-interess reċiproku tagħhom li jsaħħu r-Riċerka u l-Innovazzjoni fil-kuntest tal-istabbiliment taż-Żona Ewropea tar-Riċerka. FILWAQT LI JQISU l-interess taż-żewġ Partijiet li jħeġġu l-aċċess reċiproku għall-entitajiet tar-riċerka tagħhom biex minn naħa jsiru attivitajiet tar-riċerka u l-iżvilupp fil-Gżejjer Faeroe, u min-naħa l-oħra jinħolqu programmi qafas tal-Unjoni għar-riċerka u l-iżvilupp teknoloġiku. FILWAQT LI JAGĦRFU l-qagħda partikolari tal-Gżejjer Faeroe minħabba d-daqs territorjali u l-popolazzjoni żgħar tagħhom u l-qrubija tagħhom mal-UE bħala ġar tal-Ewropa tat-Tramuntana. BILLI l-Gvern tal-Gżejjer Faeroe jikkonkludi dan il-Ftehim f'isem ir-Renju tad-Danimarka skont l-Att dwar il-Konklużjoni ta' Ftehimiet skont il-Liġi Internazzjonali mill-Gvern tal-Gżejjer Faeroe. BILLI mingħajr preġudizzju għad-dispożizzjonijiet rilevanti tat-Trattat dwar il-Funzjonament tal-Unjoni Ewropea (minn hawn 'il quddiem jissejjaħ "TFUE"), dan il-Ftehim u kull attività konkluża skontu, bl-ebda mod ma jaffettwaw is-setgħat mogħtija lill-Istati Membri biex jidħlu għal attivitajiet bilaterali mal-Gżejjer Faeroe fl-oqsma tax-xjenza, tat-teknoloġija, tar-riċerka u tal-iżvilupp, u biex meta xieraq jikkonkludu ftehimiet għal dak il-għan, FTIEHMU KIF ĠEJ: ARTIKOLU 1 Il-kamp ta’ applikazzjoni 1. Bħalma jistabbilixxu r-Regolament (UE) Nru 1291/2013[3] tal-Parlament Ewropew u tal-Kunsill tal-11 ta' Diċembru 2013 li jistabbilixxi Orizzont 2020 – il-Programm Qafas għar-Riċerka u l-Innovazzjoni (2014-2020), u r-Regolament (UE) Nru 1290/2013[4] li jistabbilixxi r-regoli għal parteċipazzjoni u disseminazzjoni f'Orizzont 2020, u d-Deċiżjoni tal-Kunsill 2013/743/UE[5], li tistabbilixxi l-Programm Speċifiku li jimplimenta Orizzont 2020, il-Gżejjer Faeroe għandhom jieħdu sehem f'Orizzont 2020 bħala pajjiż assoċjat, skont it-termini u l-kundizzjonijiet stabbiliti u msemmija f'dan il-Ftehim u l-Annessi tiegħu. 1 bis. Ir-Regolament (KE) Nru 294/2008 tal-Parlament Ewropew u tal-Kunsill kif emendat bir-Regolament (UE) Nru 1292/2013 tal-Parlament Ewropew u tal-Kunsill għandu japplika għall-parteċipazzjoni tal-entitajiet legali tal-Gżejjer Faeroe fil-Komunitajiet ta' Konoxxenza u Innovazzjoni[6]. 2. Kull att li joħroġ mill-atti msemmija fil-paragrafu 1, fosthom l-atti li jistabbilixxu l-istrutturi meħtieġa għall-implimentazzjoni ta' Orizzont 2020 permezz ta' attivitajiet tar-riċerka skont l-Artikoli 185 u 187 tat-TFUE, għandu jkun japplika għall-Gżejjer Faeroe. 3. Minbarra l-assoċjazzjoni msemmija fil-paragrafu 1, il-koperazzjoni tista' tinkludi: (a) diskussjonijiet regolari dwar l-orjentazzjonijiet u l-prijoritajiet għall-politiki u l-ippjanar tar-riċerka fil-Gżejjer Faeroe u fl-Unjoni, (b) diskussjonijiet dwar prospetti ta' koperazzjoni u żvilupp, (c) l-għoti f'waqtu ta' informazzjoni dwar l-implimentazzjoni ta' programmi u proġetti tar-riċerka tal-Gżejjer Faeroe u tal-Unjoni, u dwar ir-riżultati tax-xogħol li jkun sar fil-qafas ta' dan il-Ftehim, (d) laqgħat konġunti, (e) żjarat u skambji ta' ħaddiema, inġiniera u tekniċi, (f) kuntatti regolari u sostnuti bejn il-maniġers tal-programmi jew il-maniġers tal-proġetti tal-Gżejjer Faeroe u tal-Unjoni, (g) parteċipazzjoni ta' esperti f'seminars, simpożji u sessjonijiet ta' ħidma. ARTIKOLU 2 It-termini u l-kundizzjonijiet għall-assoċjazzjoni tal-Gżejjer Faeroe ma' Orizzont 2020 1. L-entitajiet legali tal-Gżejjer Faeroe jistgħu jieħdu sehem f'azzjonijiet indiretti u f'attivitajiet taċ-Ċentru Konġunt tar-Riċerka tal-Kummissjoni Ewropea bl-istess kundizzjonijiet bħal dawk applikabbli għall-entitajiet legali tal-Istati Membri tal-Unjoni, soġġetti għat-termini u l-kundizzjonijiet stabbiliti jew imsemmija fl-Annessi I u II. Filwaqt li jitqiesu l-interessi reċiproċi tal-Unjoni u tal-Gżejjer Faeroe, fejn jidħlu l-entitajiet tar-riċerka tal-Gżejjer Faeroe, it-termini u l-kundizzjonijiet li japplikaw għas-sottomissjoni u għall-evalwazzjoni tal-proposti u t-termini u l-kundizzjonijiet li japplikaw għall-għotjiet u l-konklużjoni ta' ftehimiet tal-għotjiet u/jew kuntratti fi programmi tal-Unjoni, għandhom ikunu bħal dawk applikabbli għall-ftehimiet tal-għotjiet u/jew kuntratti konklużi fl-istess programmi ma' entitajiet tar-riċerka fl-Unjoni. L-entitajiet legali stabbiliti fl-Unjoni u ċ-Ċentru Konġunt tar-Riċerka tal-Kummissjoni Ewropea jistgħu jieħdu sehem fil-programmi u l-proġetti tar-riċerka tal-Gżejjer Faeroe li t-tema tagħhom tkun taqbel mat-temi ta' Orizzont 2020, u bl-istess kundizzjonijiet applikabbli għall-entitajiet legali tal-Gżejjer Faeroe, filwaqt li jkunu soġġetti għat-termini u l-kundizzjonijiet stabbiliti u msemmija fl-Annessi I u II. Entità legali stabbilita f'pajjiż ieħor assoċjat ma' Orizzont 2020 għandu jkollha l-istess drittijiet u obbligi f'dan il-Ftehim bħall-entitajiet legali stabbiliti fi Stat Membru, diment li dan il-pajjiż assoċjat mnejn tkun stabbilita l-entità legali jkun ftiehem li jagħti l-istess drittijiet u obbligi lill-entitajiet legali tal-Gżejjer Faeroe. 2. Minn meta japplika dan il-Ftehim, il-Gżejjer Faeroe għandhom iħallsu kontribuzzjoni finanzjarja għall-baġit annwali tal-Unjoni għal kull sena li jtul Orizzont 2020. Il-kontribuzzjoni finanzjarja tal-Gżejjer Faeroe għandha tiżdied mal-ammont assenjat kull sena fil-baġit annwali tal-Unjoni għal approprjazzjonijiet tal-impenji biex jintlaħqu l-obbligi finanzjarji li jinħolqu mill-għamliet differenti ta' miżuri meħtieġa għall-eżekuzzjoni, l-immaniġġjar u l-operazzjoni ta' Orizzont 2020. Ir-regoli li jirregolaw il-kalkolu u l-ħlas tal-kontribuzzjoni finanzjarja tal-Gżejjer Faeroe jinsabu fl-Anness III. 3. Ir-rappreżentanti tal-Gżejjer Faeroe għandhom ikunu osservaturi fil-kumitati stabbiliti f'Orizzont 2020. Waqt il-votazzjoni, dawn il-kumitati għandhom jiltaqgħu mingħajr il-preżenza tar-rappreżentanti tal-Gżejjer Faeroe. Il-Gżejjer Faeroe għandhom jiġu mgħarrfa bir-riżultat. Il-parteċipazzjoni msemmija f'dan il-paragrafu għandha tkun bħal dik li tapplika għar-rappreżentanti mill-Istati Membri, anki fejn jidħlu l-proċeduri għat-twassil tal-informazzjoni u d-dokumentazzjoni. 4. Ir-rappreżentanti tal-Gżejjer Faeroe għandhom jieħdu sehem fil-Bord tal-Gvernaturi taċ-Ċentru Konġunt tar-Riċerka skont ir-regoli ta' proċedura tal-Bord tal-Gvernaturi taċ-Ċentru Konġunt tar-Riċerka. 5. L-ispejjeż tal-ivvjaġġar u ta' sussistenza li jġarrbu r-rappreżentanti tal-Gżejjer Faeroe li jieħdu sehem fil-laqgħat tal-kumitati u tal-korpi msemmija f'dan l-Artikolu, jew fil-laqgħat relatati mal-implimentazzjoni ta' Orizzont 2020 li torganizza l-Unjoni, għandhom jinraddu lura mill-Unjoni skont l-istess bażi u proċeduri li hemm fis-seħħ bħalissa għar-rappreżentanti tal-Istati Membri. ARTIKOLU 3 Insaħħu l-koperazzjoni 1. Il-Partijiet għandhom jagħmlu kull sforz, fi ħdan il-qafas tal-leġiżlazzjoni applikabbli tagħhom, sabiex jeħfiefu l-moviment liberu u r-residenza tal-ħaddiema riċerkaturi li jieħdu sehem fl-attivitajiet koperti b'dan il-Ftehim u sabiex jeħfief il-moviment transfruntier għal merkanzija maħsuba biex jintużaw f'dawn l-attivitajiet. 2. Il-Partijiet għandhom jiżguraw li ma tintalab l-ebda taxxa jew imposta għat-trasferiment tal-fondi bejn l-Unjoni u l-Gżejjer Faeroe, meta dawn il-fondi jkunu meħtieġa għall-operazzjoni tal-attivitajiet koperti b'dan il-Ftehim. ARTIKOLU 4 Il-Kumitat tal-UE u l-Gżejjer Faeroe dwar ir-Riċerka u l-Innovazzjoni 1. Għandu jitwaqqaf kumitat konġunt imsejjaħ il-"Il-Kumitat tal-UE u l-Gżejjer Faeroe dwar ir-Riċerka u l-Innovazzjoni", bir-rwol li: (a) jiżgura, jevalwa u jirrevedi l-implimentazzjoni ta' dan il-Ftehim, (b) jeżamina kull miżura ta' natura li ttejjeb u tiżviluppa l-koperazzjoni, (c) jiddiskuti regolarment l-orjentazzjonijiet futuri u l-prijoritajiet tal-politiki tar-riċerka u l-ippjanar tar-riċerka fil-Gżejjer Faeroe u l-Unjoni, u l-prospetti ta' koperazzjoni futura, (d) jemenda teknikament dan il-Ftehim skont il-bżonn u soġġett għall-proċeduri interni ta' approvazzjoni min-naħa ta' kull Parti. 2. Il-Kumitat tal-UE u l-Gżejjer Faeroe dwar ir-Riċerka u l-Innovazzjoni għandu jkun fih rappreżentanti tal-Kummissjoni u tal-Gżejjer Faeroe u għandu jadotta r-Regoli ta' Proċedura tiegħu. 3. Il-Kumitat tal-UE u l-Gżejjer Faeroe dwar ir-Riċerka u l-Innovazzjoni għandu jiltaqa' meta titlob xi waħda mill-Partijiet. Il-Kumitat għandu jaħdem b'mod kontinwu bi skambju ta' dokumenti, b'emails u b'mezzi oħra tal-komunikazzjoni. ARTIKOLU 5 Id-dispożizzjonijiet finali 1. L-Annessi I, II, III u IV għandhom isawru parti integrali ta' dan il-Ftehim. 2. Dan il-Ftehim huwa konkluż għal kemm itul Orizzont 2020. Dan għandu jidħol fis-seħħ dakinhar li ż-żewġ Partijiet jinnotifikaw lil xulxin bit-tlestija tal-proċeduri tagħhom għal dak il-għan. Dan għandu japplika b'mod proviżorju mill-1 ta' Jannar 2014. Dan il-Ftehim jista' jiġi emendat biss bil-miktub u bil-kunsens komuni tal-Partijiet. Id-dħul fis-seħħ tal-emendi għandu jsir bl-istess proċedura bħal dak applikabbli għall-Ftehim innifsu, permezz ta' mezzi diplomatiċi. Kull waħda mill-Partijiet tista' ttemm dan il-Ftehim f'kull waqt, wara sitt xhur li tkun avżat bil-miktub permezz ta' mezzi diplomatiċi. Il-proġetti u l-attivitajiet li jkunu qed isiru meta jintemm u/jew jiskadi dan il-Ftehim għandhom jissoktaw sakemm jitlestew skont il-kundizzjonijiet stabbiliti f'dan il-Ftehim. Il-Partijiet għandhom isolvu b'kunsens komuni kull konsegwenza oħra li ġġib magħha t-terminazzjoni. 3. Jekk Parti tinnotifika lill-oħra li mhix se tikkonkludi dan il-Ftehim, b'dan qed jinqabel b'mod reċiproku li: – l-Unjoni għandha trodd lura lill-Gżejjer Faeroe il-kontribuzzjoni tagħhom għall-baġit annwali tal-Unjoni Ewropea msemmija fl-Artikolu 2(2), – madankollu, mir-rimborż l-Unjoni għandha tnaqqas il-fondi impenjati mill-Unjoni b'rabta mal-parteċipazzjoni tal-entitajiet legali tal-Gżejjer Faeroe f'azzjonijiet indiretti, inklużi r-rimborżi msemmija fl-Artikolu 2(5), – il-proġetti u l-attivitajiet li jinbdew b'din l-applikazzjoni proviżorja u li jkunu għaddejjin meta ssir in-notifika msemmija fil-paragrafu 2, għandhom jissoktaw sakemm jitlestew skont il-kundizzjonijiet stabbiliti f'dan il-Ftehim. 4. Jekk l-Unjoni tiddeċiedi li tirrevedi l-programm Orizzont 2020, din għandha tgħarraf lill-Gżejjer Faeroe bil-kontenut preċiż ta' dawk ir-reviżjonijiet fi żmien ġimgħa minn meta l-Unjoni tadottahom. Jekk issir din ir-reviżjoni jew l-estensjoni tal-programmi tar-riċerka, il-Gżejjer Faeroe jistgħu jtemmu dan il-Ftehim b'avviż ta' sitt xhur żmien. Il-Partijiet għandhom jagħtu avviż bl-intenzjoni li jtemmu jew jestendu dan il-Ftehim fi żmien tliet xhur mill-adozzjoni tad-deċiżjoni tal-Unjoni. 5. Meta Unjoni tadotta programm qafas pluriennali ġdid għal attivitajiet tar-riċerka, tal-iżvilupp teknoloġiku u tat-turija, jista' jerġa' jiġi negozjat Ftehim ġdid jew jiġġedded skont kundizzjonijiet maqbula b'mod reċiproku, meta titlob dan xi waħda mill-Partijiet. 6. Minn naħa, dan il-Ftehim għandu japplika għat-territorji fejn japplika t-TFUE u skont il-kundizzjonijiet stabbiliti f'dak it-Trattat, u min-naħa l-oħra għandu japplika għat-territorju tal-Gżejjer Faeroe. 7. Dan il-Ftehim għandu jitfassal f'żewġ kopji bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, Ungeriża u tal-Gżejjer Faeroe, b'kull test ikun awtentiku indaqs. ANNESS I IT-TERMINI U L-KUNDIZZJONIJIET GĦALL-PARTEĊIPAZZJONI TA' ENTITAJIET LEGALI TAL-ISTATI MEMBRI TAL-UNJONI U TAL-GŻEJJER FAEROE Għall-finijiet ta' dan il-Ftehim, "entità legali" tfisser kull persuna fiżika, jew kull persuna ġuridika maħluqa u rikonuxxuta bħala tali bil-liġi nazzjonali, bil-liġi tal-Unjoni jew bil-liġi internazzjonali, li għandha personalità ġuridika u li meta taġixxi f'isimha stess tista' teżerċita drittijiet u tkun soġġetta għal obbligi; I. It-termini u l-kundizzjonijiet għall-parteċipazzjoni ta' entitajiet legali tal-Gżejjer Faeroe f'azzjonijiet indiretti ta' Orizzont 2020 1. Il-parteċipazzjoni u l-finanzjament ta' entitajiet legali stabbiliti fil-Gżejjer Faeroe f'azzjonijiet indiretti ta' Orizzont 2020 għandhom isiru skont il-kundizzjonijiet stabbiliti għall-pajjiżi assoċjati fir-Regolament (UE) Nru 1290/2013 li jistabbilixxi r-regoli għal parteċipazzjoni u disseminazzjoni f'Orizzont 2020, u skont it-termini u l-kundizzjonijiet stabbiliti u msemmija f'dan il-Ftehim u fl-Annessi tiegħu. Jekk l-Unjoni tistipula dispożizzjonijiet għall-implimentazzjoni tal-Artikoli 185 u 187 tat-TFUE, il-Gżejjer Faeroe għandhom jitħallew jieħdu sehem fl-istrutturi legali li joħolqu dawk id-dispożizzjonijiet, f'konformità mad-deċiżjonijiet u mar-regolamenti adottati jew li jiġu adottati għall-istabbiliment ta' dawk l-istrutturi legali. L-entitajiet legali stabbiliti fil-Gżejjer Faeroe għandhom ikunu eliġibbli għall-istrumenti finanzjarji stabbiliti b'Orizzont 2020, bl-istess kundizzjonijiet tal-entitajiet legali stabbiliti fl-Istati Membri. 2. Fl-għażla tal-esperti indipendenti għall-kompiti għandhom jitqiesu l-entitajiet legali tal-Gżejjer Faeroe, flimkien ma' dawk tal-Unjoni Ewropea, u skont il-kundizzjonijiet previsti fir-Regolament (UE) Nru 1290/2013 li jistabbilixxi r-regoli għal parteċipazzjoni f'Orizzont 2020. 3. F'konformità mar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni (minn hawn 'il quddiem imsejjaħ "Regolament Finanzjarju"), u r-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament Finanzjarju, ftehim tal-għotja u/jew kuntratt li għamlet l-Unjoni ma' entità legali tal-Gżejjer Faeroe biex twettaq azzjoni indiretta, għandu jipprovdi għall-kontrolli u l-verifiki li tagħmel il-Kummissjoni jew il-Qorti tal-Awdituri tal-Unjoni Ewropea, jew li jridu jsiru bl-awtorità tagħhom. Fi spirtu ta' koperazzjoni u interess reċiproku, l-awtoritajiet rilevanti tal-Gżejjer Faeroe għandhom jipprovdu assistenza raġonevoli u fattibbli li tkun meħtieġa jew li tgħin fiċ-ċirkostanzi biex jitwettqu dawn il-kontrolli u l-verifiki. II. It-termini u l-kundizzjonijiet għall-parteċipazzjoni ta' entitajiet legali tal-Istati Membri fil-programmi u l-proġetti tar-riċerka tal-Gżejjer Faeroe 1. Il-parteċipazzjoni tal-entitajiet legali stabbiliti fl-Unjoni, maħluqa bil-liġi nazzjonali ta' wieħed mill-Istati Membri tal-Unjoni jew bil-liġi tal-Unjoni, fi proġetti tal-programmi tar-riċerka u l-iżvilupp tal-Gżejjer Faeroe, jaf tkun teħtieġ il-parteċipazzjoni konġunta ta' mill-inqas waħda mill-entitajiet legali tal-Gżejjer Faeroe. Meta meħtieġ, il-proposti għal parteċipazzjoni bħal din għandhom jitressqu b'mod konġunt mal-entità jew l-entitajiet legali tal-Gżejjer Faeroe. 2. Soġġetti għall-paragrafu 1 u għall-Anness II, id-drittijiet u l-obbligi tal-entitajiet legali stabbiliti fl-Unjoni li jkunu qed jieħdu sehem fi proġetti tar-riċerka tal-Gżejjer Faeroe fi ħdan il-programmi tar-riċerka u l-iżvilupp, it-termini u l-kundizzjonijiet applikabbli għas-sottomissjoni u l-evalwazzjoni tal-proposti u għall-għoti u l-konklużjoni ta' ftehimiet għall-għoti u/jew kuntratti fi proġetti ta' dan it-tip għandhom ikunu soġġetti għal-liġijiet, ir-regolamenti u d-direttivi tal-gvern tal-Gżejjer Faeroe li jirregolaw l-operazzjoni ta' programmi tar-riċerka u l-iżvilupp, kif ukoll għal-limiti imposti mis-sigurtà nazzjonali meta applikabbli, kif applikabbli għall-entitajiet legali tal-Gżejjer Faeroe u li jiżguraw trattament ekwu, b'kunsiderazzjoni tan-natura tal-koperazzjoni f'dan il-qasam bejn il-Gżejjer Faeroe u l-Unjoni. Il-finanzjament ta' entitajiet legali stabbiliti fl-Unjoni li jieħdu sehem fi proġetti tar-riċerka tal-Gżejjer Faeroe fi ħdan programmi tar-riċerka u l-iżvilupp għandu jkun soġġett għal-liġijiet, ir-regolamenti u d-direttivi tal-gvern tal-Gżejjer Faeroe li jirregolaw l-operazzjoni ta' programmi tar-riċerka u l-iżvilupp, kif ukoll għal-limiti imposti mis-sigurtà nazzjonali meta applikabbli, kif applikabbli għall-entitajiet legali li mhumiex mill-Gżejjer Faeroe li jieħdu sehem fi proġetti tar-riċerka fi ħdan programmi tar-riċerka u l-iżvilupp tal-Gżejjer Faeroe. Meta ma jingħatax finanzjament lill-entitajiet legali li mhumiex mill-Gżejjer Faeroe, l-entitajiet legali tal-Unjoni għandhom ikopru l-ispejjeż proprji tagħhom, inkluż is-sehem relattiv tagħhom fl-ispejjeż ġenerali tal-immaniġġjar u l-amministrazzjoni tal-proġett. 3. F'kull qasam, il-proposti għar-riċerka għandhom jitressqu lill-Kunsill tar-Riċerka tal-Gżejjer Faeroe (Granskingarráðið). 4. Il-Gżejjer Faeroe għandhom jgħarrfu regolarment lill-Unjoni bil-programmi attwali tal-Gżejjer Faeroe u bl-opportunitajiet ta' parteċipazzjoni għall-entitajiet legali stabbiliti fl-Unjoni. ANNESS II IL-PRINĊIPJI DWAR L-ALLOKAZZJONI TA' DRITTIJIET TAL-PROPRJETÀ INTELLETTWALI I. Applikazzjoni Għall-finijiet ta' dan il-Ftehim: 1. "proprjetà intellettwali" għandu jkollha t-tifsira mogħtija fl-Artikolu 2 tal-Konvenzjoni li tistabbilixxi l-Organizzazzjoni Dinjija tal-Proprjetà Intellettwali, iffirmata fi Stokkolma fl-14 ta' Lulju 1967, 2. "għarfien" għandha tfisser ir-riżultati, inkluża l-informazzjoni, kemm jekk jistgħu jkunu protetti jew le, kif ukoll id-drittijiet tal-awtur jew id-drittijiet rilevanti għal din l-informazzjoni wara applikazzjonijiet għal privattivi, disinji, varjetajiet ta' pjanti, ċertifikati ta' protezzjoni supplimentari jew forom simili ta' protezzjoni, jew il-ħruġ tagħhom. II. Id-drittijiet tal-proprjeta intellettwali ta' entitajiet legali tal-Partijiet 1. Kull Parti għandha tiżgura li d-drittijiet tal-proprjetà intellettwali ta' entitajiet legali tal-Parti l-oħra li tieħu sehem f'attivitajiet imwettqa skont dan il-Ftehim, u d-drittijiet u l-obbligi relatati li ġġib din il-parteċipazzjoni, għandhom ikunu konsistenti mal-konvenzjonijiet internazzjonali rilevanti li japplikaw għall-Partijiet, inkluż il-Ftehim TRIPS (il-Ftehim dwar l-aspetti tad-drittijiet tal-proprjeta intellettwali relatati mal-kummerċ amministrati mill-Organizzazzjoni Dinjija tal-Kummerċ) kif ukoll il-Konvenzjoni ta' Berna (l-Att ta' Pariġi 1971) u l-Konvenzjoni ta' Pariġi (l-Att ta' Stokkolma 1967). 2. L-entitajiet legali stabbiliti fil-Gżejjer Faeroe li jieħdu sehem f'azzjonijiet indiretti ta' Orizzont 2020 għandu jkollhom id-drittijiet tal-proprjetà intellettwali u l-obbligi skont ir-Regolament (UE) Nru 1290/2013 tal-Parlament Ewropew u tal-Kunsill li jistabbilixxi r-regoli għal parteċipazzjoni u disseminazzjoni f'Orizzont 2020 u fil-ftehimiet tal-għotja u/jew kuntratti konklużi mal-Unjoni skont il-każ, u għandhom jikkonformaw mal-paragrafu 1. 3. Meta l-entitajiet legali tal-Gżejjer Faeroe jieħdu sehem f'azzjoni indiretta ta' Orizzont 2020, implimentata skont l-Artikoli 185 u 187 tat-TFUE, l-entitajiet legali stabbiliti fil-Gżejjer Faeroe għandhom jkollhom id-drittijiet tal-proprjetà intellettwali u l-obbligi skont ir-Regolament (UE) Nru 1290/2013 tal-Parlament Ewropew u tal-Kunsill li jistabbilixxi r-regoli għal parteċipazzjoni u disseminazzjoni f'Orizzont 2020 u d-dispożizzjonijiet tal-ftehimiet tal-għotja rilevanti. 4. L-entitajiet legali stabbiliti fl-Istati Membri tal-Unjoni Ewropea li jieħdu sehem fi programmi u/jew proġetti tar-riċerka tal-Gżejjer Faeroe għandu jkollhom l-istess drittijiet tal-proprjetà intellettwali u obbligi bħall-entitajiet legali stabbiliti fil-Gżejjer Faeroe li jieħdu sehem f'dawn il-programmi jew il-proġetti tar-riċerka, f'konformità mal-paragrafu 1. III. Id-drittijiet tal-proprjeta intellettwali tal-Partijiet 1. Ħlief jekk il-Partijiet jiftiehmu speċifikament mod ieħor, dawn ir-regoli li ġejjin għandhom japplikaw għad-drittijiet tal-proprjetà intellettwali li jiġġeneraw il-Partijiet matul l-attivitajiet imwettqa skont l-Artikolu 1(3) ta' dan il-Ftehim: (a) il-Parti li tiġġenera d-drittijiet tal-proprjetà intellettwali għandu jkollha s-sjieda tagħhom. Meta ma jkunx jista' jitkejjel is-sehem rispettiv tagħhom fil-ħidma, il-Partijiet kollha jkollhom is-sjieda tal-proprjetà intellettwali; (b) il-Parti li jkollha s-sjieda għandha tagħti d-drittijiet lill-Parti l-oħra biex taċċessa u tuża l-proprjetà intellettwali fejn jidħlu l-attivitajiet imsemmija fl-Artikolu 1(3) ta' dan il-Ftehim. Dawn id-drittijiet għall-aċċess għandhom jingħataw mingħajr ħlas tad-drittijiet. 2. Ħlief jekk il-Partijiet jiftiehmu speċifikament mod ieħor, dawn ir-regoli li ġejjin għandhom japplikaw għall-pubblikazzjoni xjentifika tal-Partijiet: (a) meta Parti tippubblika dejta xjentifika u teknika, informazzjoni u riżultati, ġurnali tekniċi, artikli, rapporti, kotba, inklużi awdjoviżivi, xogħol u softwer, li joħorġu u li jkunu relatati mal-attivitajiet imwettqa skont dan il-Ftehim, għandha tinħareġ liċenzja dinjija, mhux esklussiva, irrevokabbli, u mingħajr ħlas tad-drittijiet għall-Parti l-oħra biex din tittraduċi, tirriproduċi, tadatta, tittrażmetti u tqassam pubblikament dawn ix-xogħlijiet, sakemm dan ma jkunux jipprekluduh id-drittijiet tal-proprjetà intellettwali attwali tal-partijiet terzi; (b) kull kopja tad-dejta u l-informazzjoni, protetta bid-drittijiet tal-awtur, li trid titqassam pubblikament u li titħejja skont din it-Taqsima, għandu jkollha l-ismijiet tal-awturi tax-xogħol, ħlief meta l-awtur jirrifjuta b'mod espliċitu li jissemma. Dawn għandu jkollhom ukoll rikonoxximent ċar u viżibbli tas-sostenn koperattiv tal-Partijiet. 3. Ħlief jekk il-Partijiet jiftiehmu speċifikament mod ieħor, dawn ir-regoli li ġejjin għandhom japplikaw għall-informazzjoni mhux żvelata tal-Partijiet: (a) meta lill-Parti l-oħra tgħaddilha informazzjoni relatata ma' attivitajiet imwettqa skont dan il-Ftehim, kull Parti għandha tidentifika liema informazzjoni tixtieq li tibqa' mhux żvelata; (b) għall-finijiet speċifiċi ta' implimentazzjoni ta' dan il-Ftehim, il-Parti riċevitur fir-responsabbiltà tagħha tista' tgħaddi din l-informazzjoni mhux żvelata bħala informazzjoni klassifikata lil korpi jew persuni fl-awtorità tagħha u bl-obbligu li din l-informazzjoni tibqa' kunfidenzjali; (c) bil-kunsens bil-miktub bil-quddiem tal-Parti li tipprovdi l-informazzjoni mhux żvelata, il-Parti riċevitur tista' xxerred din l-informazzjoni mhux żvelata aktar fil-beraħ milli jippermetti mod ieħor is-subparagrafu (b). Il-Partijiet għandhom jaħdmu id f'id ħalli jistabbilixxu proċeduri biex issir it-talba u l-kisba ta' approvazzjoni bil-miktub bil-quddiem għal disseminazzjoni usa', u kull Parti għandha tipprovdi din l-approvazzjoni sakemm jippermettu l-politiki, ir-regolamenti u l-liġijiet domestiċi tagħha; (d) l-informazzjoni mhux żvelata mhux dokumentarja jew informazzjoni kunfidenzjali jew privileġġjata oħra li tingħata waqt seminars jew laqgħat oħrajn tar-rappreżentanti tal-Partijiet li jiġu organizzati skont dan il-Ftehim, jew l-informazzjoni li tirriżulta mis-sekondar tal-persunal, l-użu ta' faċilitajiet jew ta' azzjonijiet indiretti trid tibqa' kunfidenzjali meta r-riċevitur ta' din l-informazzjoni mhux żvelata jew informazzjoni kunfidenzjali jew privileġġjata oħra jkun sar konxju min-natura kunfidenzjali tal-informazzjoni qabel ma tkun saret, f'konformità mas-subparagrafu (a); (e) kull Parti għandha tagħmel sforz biex tiżgura li l-informazzjoni mhux żvelata li taslilha skont is-subparagrafi (a) u (c) tiġi kontrollata kif jipprovdi dan il-Ftehim. Jekk waħda mill-Partijiet issir konxja li mhix se tkun tista' tissodisfa d-dispożizzjonijiet għan-nuqqas ta' disseminazzjoni stabbiliti fil-paragrafi (a) u (c), jew li raġonevolment mhix mistennija ssir f'qagħda li tissodisfahom, din għandha tgħarraf minnufih b'dan lill-Parti l-oħra. Il-Partijiet għandhom jikkonsultaw lil xulxin biex jiddeterminaw kif għandhom jipproċedu. ANNESS III REGOLI LI JIRREGOLAW IL-KONTRIBUZZJONI FINANZJARJA TAL-GŻEJJER FAEROE GĦAL ORIZZONT 2020 I. Il-kalkolu tal-kontribuzzjoni finanzjarja tal-Gżejjer Faeroe 1. Il-kontribuzzjoni finanzjarja tal-Gżejjer Faeroe għal Orizzont 2020 għandha tiġi stabbilita kull sena fi proporzjon u b'żieda mal-ammont disponibbli kull sena fil-baġit ġenerali tal-Unjoni Ewropea għall-approprjazzjonijiet tal-impenji meħtieġa għall-implimentazzjoni, l-immaniġġar u l-operazzjoni tal-programm Orizzont 2020. 2. Il-fattur ta' proporzjonalità li jirregola l-kontribuzzjoni tal-Gżejjer Faeroe għandu jinkiseb billi jinstab proporzjon bejn il-prodott domestiku gross tal-Gżejjer Faeroe bi prezzijiet tas-suq u l-għadd totali tal-prodotti domestiċi gross bi prezzijiet tas-suq tal-Istati Membri tal-Unjoni Ewropea. Għall-Istati Membri dawn il-proporzjonijiet għandhom jiġu kkalkulati skont l-aħħar dejta statistika tal-Kummissjoni (il-Eurostat) li tkun disponibbli meta jiġi ppubblikat l-abbozz tal-baġit tal-Unjoni għall-istess sena, filwaqt li għall-Gżejjer Faeroe dawn għandhom jiġu kkalkulati skont l-aħħar dejta statistika tal-istess sena tal-Awtorità Nazzjonali tal-Istatistika tal-Gżejjer Faeroe (Hagstova Føroya) li tkun disponibbli meta jiġi ppubblikat l-abbozz tal-baġit tal-Unjoni. 3. Kemm jista' jkun malajr u sa mhux aktar tard mill-1 ta' Settembru ta' sena qabel kull sena finanzjarja, il-Kummissjoni għandha tgħaddi lill-Gżejjer Faeroe din l-informazzjoni li ġejja flimkien mal-materjal rilevanti dwar il-kuntest: – l-ammonti fl-approprjazzjonijiet tal-impenji fid-dikjarazzjoni tan-nefqa tal-abbozz tal-baġit tal-Unjoni Ewropea li jikkorrispondu għal Orizzont 2020. – l-ammont stmat tal-kontribuzzjonijiet derivati mill-abbozz tal-baġit tal-Unjoni, li jikkorrispondi għall-parteċipazzjoni tal-Gżejjer Faeroe f'Orizzont 2020 skont il-paragrafi 1, 2 u 3. Meta finalment il-baġit ġenerali tal-Unjoni jkun ġie adottat, il-Kummissjoni għandha tgħaddi lill-Gżejjer Faeroe, fid-dikjarazzjoni tan-nefqa li tikkorrispondi għall-parteċipazzjoni tal-Gżejjer Faeroe, l-ammonti finali msemmija fil-paragrafu 1. Fir-raba' sena wara li dan il-Ftehim isir applikabbli, il-Partijiet għandhom jirrevedu l-fattur ta' proporzjonalità li jirregola l-kontribuzzjoni finanzjarja tal-Gżejjer Faeroe, skont id-dejta dwar il-parteċipazzjoni tal-entitajiet legali tal-Gżejjer Faeroe f'azzjonijiet indiretti u diretti ta' Orizzont 2020 fis-snin 2014-2016. II. Il-pagament tal-kontribuzzjoni finanzjarja tal-Gżejjer Faeroe 1. L-aktar tard f'Jannar u f'Ġunju ta' kull sena finanzjarja, il-Kummissjoni għandha toħroġ sejħa għal fondi lill-Gżejjer Faeroe li jikkorrispondu għall-kontribuzzjoni tagħhom skont dan il-Ftehim. Rispettivament, dawn is-sejħiet għal fondi għandhom jipprovdu għall-pagament: ta' sitta minn kull tnax tal-kontribuzzjoni tal-Gżejjer Faeroe, 30 jum wara li jkunu waslu s-sejħiet għall-fondi. Madankollu, is-sitta minn kull tnax li jridu jitħallsu sa mhux iktar tard minn 30 jum minn meta tasal is-sejħa maħruġa f'Jannar għandhom jiġu kkalkulati skont l-ammont imniżżel fid-dikjarazzjoni tad-dħul tal-abbozz tal-baġit: ir-regolarizzazzjoni tal-ammont b'hekk imħallas għandha ssir mal-pagament tas-sitta minn kull tnax sa mhux aktar tard minn 30 jum minn meta tasal is-sejħa għal fondi maħruġa l-iktar tard f'Ġunju. Għall-ewwel sena ta' implimentazzjoni ta' dan il-Ftehim, il-Kummissjoni għandha toħroġ l-ewwel sejħa għal fondi fi żmien 30 jum mill-applikazzjoni provviżjorja tagħha. Jekk din is-sejħa toħroġ wara l-15 ta' Ġunju, din għandha tipprovdi għall-pagament ta' tnax minn kull tnax tal-kontribuzzjoni tal-Gżejjer Faeroe fi żmien 30 jum, ikkalkulati skont l-ammont imniżżel fid-dikjarazzjoni tad-dħul tal-baġit. 2. Il-kontribuzzjoni tal-Gżejjer Faeroe għandha titniżżel u titħallas f'euro. Il-pagament tal-Gżejjer Faeroe għandu jiġi kreditat lill-programmi tal-Unjoni bħala dħul baġitarju allokat għall-intestatura xierqa tal-baġit fid-dikjarazzjoni tad-dħul tal-baġit annwali tal-Unjoni. Ir-Regolament Finanzjarju għandu japplika għall-immaniġġjar tal-approprjazzjonijiet. 3. Il-Gżejjer Faeroe għandhom iħallsu l-kontribuzzjoni tagħhom skont dan il-Ftehim u skont l-iskeda fil-paragrafu 1. Jekk il-pagament tal-kontribuzzjoni jdum ma jsir, il-Gżejjer Faeroe ikollhom iħallsu l-imgħax b'kontumaċja fuq l-ammont mhux imħallas mid-data dovuta. Ir-rata tal-imgħax fuq l-ammonti riċevibbli mhux imħallsa fid-data dovuta għandha tkun ir-rata li japplika l-Bank Ċentrali Ewropew fl-operazzjonijiet ewlenin ta' rifinanzjament tiegħu, kif ippubblikata fis-serje Ċ ta' Il-Ġurnal Uffiċjali tal-Unjoni Ewropea, li tkun fis-seħħ fl-ewwel jum kalendarju tax-xahar meta kellu jsir il-pagament, u miżjuda b'punt u nofs perċentwali. Jekk il-pagament tal-kontribuzzjoni jdum ma jitħallas tant li jaf ikun qed jipperikola sew l-implimentazzjoni u l-immaniġġjar tal-programm, il-Kummissjoni tipposponi l-parteċipazzjoni tal-Gżejjer Faeroe fil-programm għas-sena finanzjarja kkonċernata meta l-pagament jibqa' ma jsirx sa 20 jum tax-xogħol wara li tkun intbagħtet tfakkira formali lill-Gżejjer Faeroe, mingħajr preġudizzju għall-obbligi tal-Unjoni skont il-ftehimiet tal-għotja u/jew kuntratti diġà konklużi li huma rilevanti għall-implimentazzjoni tal-azzjonijiet indiretti magħżula. 4. Mhux aktar tard mill-31 ta' Mejju ta' sena wara s-sena finanzjarja, id-dikjarazzjoni tal-approprjazzjonijiet għal Orizzont 2020 għal dik is-sena finanzjarja għandha titħejja u tintbagħat lill-Gżejjer Faeroe għall-informazzjoni, skont il-format tal-kont tad-dħul u n-nefqa tal-Kummissjoni. 5. Fil-qafas tal-istabbiliment tal-kont tad-dħul u n-nefqa, malli jagħlqu l-kontijiet relatati ma' kull sena finanzjarja, il-Kummissjoni għandha tipproċedi għar-regolarizzazzjoni tal-kontijiet rigward il-parteċipazzjoni tal-Gżejjer Faeroe. Din ir-regolarizzazzjoni għandha tqis il-bidliet li jkunu saru bi trasferiment, bi tħassir, bi trasferimenti 'l quddiem, b'diżimpenji jew b'baġits supplimentari u li jemendaw matul is-sena finanzjarja. Din ir-regolarizzazzjoni għandha ssir meta jitħallas it-tieni pagament tas-sena finanzjarja li jkun imiss, u għall-aħħar sena finanzjarja f'Lulju 2021. Aktar regolarizzazzjoni għandha ssir kull sena sa Lulju 2023. ANNESS IV KONTROLL FINANZJARJU TAL-PARTEĊIPANTI MILL-GŻEJJER FAEROE FIL-PROGRAMMI LI JKOPRI DAN IL-FTEHIM I. Komunikazzjoni diretta Il-Kummissjoni għandha tikkomunika direttament mal-parteċipanti tal-Programm stabbiliti fil-Gżejjer Faeroe u mas-sottokuntratturi tagħhom. Dawn jistgħu jressqu direattament kull informazzjoni u dokumentazzjoni rilevanti lill-Kummissjoni, li jeħtiġilhom iressqu abbażi tal-istrumenti li jissemmew f'dan il-Ftehim u tal-arranġamenti għall-għoti u/jew kuntratti konklużi sabiex jimplimentawhom. II. Il-verifiki 1. F'konformità mar-Regolament (UE, Euratom) Nru 966/2012 tal-Parlament Ewropew u tal-Kunsill[7] u mar-Regolament ta' Delega tal-Kummissjoni (UE) Nru 1268/2012[8] (minn hawn 'l quddiem imsejjaħ "ir-Regoli ta' Applikazzjoni"), kif ukoll mar-regoli l-oħra msemmija f'dan il-Ftehim, il-ftehimiet tal-għotja u/jew il-kuntratti konklużi ma' parteċipanti fil-Programm stabbilit fil-Gżejjer Faeroe jistgħu jipprovdu għal verifika xjentifika, finanzjarja, teknoloġika jew ta' natura oħra, li tista' ssir f'kull waqt fil-binja tal-parteċipanti u tas-subkuntratturi tagħhom, minn aġenti tal-Kummissjoni jew minn persuni oħra b'mandat tal-Kummissjoni. 2. L-aġenti tal-Kummissjoni, il-Qorti Ewropea tal-Awdituri u persuni oħra b'mandat tal-Kummissjoni għandu jkollhom aċċess xieraq għall-binja, il-ħidmiet u d-dokumenti (elettroniċi u stampati), kif ukoll għal kull informazzjoni meħtieġa biex ikunu jistgħu jagħmlu din il-verifika fuq il-post, soġġett għall-inklużjoni ta' dan id-dritt għall-aċċess li għandu jiġi ddikjarat b'mod espliċitu fil-ftehimiet tal-għotja u/jew fil-kuntratti konklużi għall-implimentazzjoni tal-istrumenti msemmija f'dan il-Ftehim ma' parteċipanti mill-Gżejjer Faeroe. Jekk dawn id-drittijiet għall-aċċess ma jingħatawx, jitqies li l-kostijiet mhumiex sostanzjati, u għaldaqstant jitqies li jkunu potenzjalment inkisru l-ftehimiet tal-għotja. 3. Il-verifika tista' ssir wara li jiskadi l-Programm jew dan il-Ftehim, bit-termini stabbiliti fil-ftehimiet tal-għotja u/jew fil-kuntratti kkonċernati. III. Il-kontrolli fuq il-post 1. Fil-qafas ta' dan il-Ftehim, il-Kummissjoni (l-OLAF) għandha tkun awtorizzata biex tagħmel kontrolli fuq il-post u spezzjonijiet fil-binja tal-parteċipanti u tas-subkuntratturi tagħhom mill-Gżejjer Faeroe, skont it-termini u l-kundizzjonijiet stabbiliti fir-Regolament tal-Kunsill (Euratom, KE) Nru 2185/96[9]. 2. Il-kontrolli u l-ispezzjonijiet fuq il-post għandha tħejjihom u tagħmilhom il-Kummissjoni id f'id mill-qrib mal-Uffiċju Nazzjonali tal-Verifika (Landsgrannskoðanin). Dan tal-aħħar għandu jiġi mgħarraf b'dan fi żmien raġonevoli minn qabel dwar l-oġġett, l-għan u l-bażi legali tal-kontrolli u l-ispezzjonijiet, biex dan ikun jista' jipprovdi assistenza. Għal dan il-għan, l-uffiċjali tal-awtoritajiet kompetenti tal-Gżejjer Faeroe jistgħu jieħdu sehem fil-kontrolli u l-ispezzjonijiet fuq il-post. 3. Jekk l-awtoritajiet tal-Gżejjer Faeroe kkonċernati ikunu jixtiequ hekk, il-kontrolli u l-ispezzjonijiet fuq il-post jistgħu jsiru b'mod konġunt minnhom u mill-Kummissjoni. 4. Meta l-parteċipanti fil-Programm jopponu kontroll jew spezzjoni fuq il-post, l-awtoritajiet tal-Gżejjer Faeroe, filwaqt li jaġixxu skont ir-regoli u r-regolamenti nazzjonali, għandhom jassistu lill-ispetturi tal-Kummissjoni, sakemm ikun xieraq u meħtieġ biex dawn ikunu jistgħu jaqdu dmirijiethom fil-kontroll jew fl-ispezzjoni fuq il-post. 5. Il-Kummissjoni għandha tirrapporta malajr kemm jista' jkun lill-awtorità kompetenti tal-Gżejjer Faeroe b'kull fatt jew suspett relatat ma' irregolarità li tkun intebħet bih waqt il-kontroll jew l-ispezzjoni fuq il-post. F'kull każ, il-Kummissjoni jeħtiġilha tgħarraf lill-awtorità msemmija hawn fuq bir-riżultati ta' dawn il-kontrolli u l-ispezzjonijiet. IV. Informazzjoni u Konsultazzjoni 1. Għall-finijiet tal-implimentazzjoni xierqa ta' dan l-Anness, l-awtoritajiet kompetenti tal-Gżejjer Faeroe u tal-Unjoni għandhom jaqsmu bejniethom l-informazzjoni regolarment, sakemm dan ma jkunx projbit jew illeċitu bir-regoli u r-regolamenti nazzjonali u, meta titlob xi waħda mill-Partijiet għandhom isiru konsultazzjonijiet. 2. L-awtoritajiet kompetenti tal-Gżejjer Faeroe għandhom jgħarrfu lill-Kummissjoni fi żmien xieraq b'kull fatt jew suspett li jkunu ntebħu bih u li jkun relatat ma' irregolarità dwar il-konklużjoni u l-implimentazzjoni tal-ftehimiet tal-għotja u/jew kuntratti konklużi fl-applikazzjoni tal-istrumenti imsemmija f'dan il-Ftehim. V. Il-kunfidenzjalità L-informazzjoni li tasal jew tinkiseb f'xi għamla skont dan l-Anness għandha tkun koperta bis-segretezza professjonali u protetta bl-istess mod bħalma informazzjoni simili hi protetta bil-liġi tal-Gżejjer Faeroe jew bid-dispożizzjonijiet korrispondenti applikabbli għall-istituzzjonijiet tal-Unjoni. Din l-informazzjoni ma tistax tiġi komunikata ħlief lil persuni fl-istituzzjonijiet tal-Unjoni jew fl-Istati Membri jew fil-Gżejjer Faeroe li l-funzjonijiet tagħhom jeħtieġu bil-liġi li jkunu jafuha, u lanqas ma tista' tintuża għal finijiet oħra ħlief biex tkun żgurata l-protezzjoni effettiva tal-interessi finanzjarji tal-Partijiet. VI. Miżuri u penali amministrattivi Mingħajr ħsara għall-applikazzjoni tal-liġi kriminali tal-Gżejjer Faeroe, il-Kummissjoni tista' timponi miżuri u penali amministrattivi skont ir-Regolamenti (UE, Euratom) Nru 966/2012, (UE) Nru 1268/2012 u (KE, Euratom) Nru 2988/95[10]. VII. Irkupru u Infurzar Id-deċiżjonijiet li tieħu l-Kummissjoni fil-qafas ta' Orizzont 2020 koperti b'dan il-Ftehim li jkunu jimponu obbligu finanzjarju fuq persuni li mhumiex Stati, għandhom ikunu infurzati fil-Gżejjer Faeroe. Meta titlob il-Kummissjoni, l-awtorità li jaħtar il-gvern tal-Gżejjer Faeroe għandha tibda proċeduri biex tinforza d-deċiżjoni f'isem il-Kummissjoni. F'dan il-każ, id-deċiżjoni tal-Kummissjoni għandha titressaq quddiem il-Qorti tal-Gżejjer Faeroe, mingħajr formalitajiet oħra ħlief il-verifika tal-awtentiċità tad-deċiżjoni, mill-awtorità maħtura għal dan il-għan mill-gvern tal-Gżejjer Faeroe, li għandha tgħarraf lill-Kummissjoni b'dan. L-infurzar għandu jsir skont il-liġi u r-regoli ta' proċedura tal-Gżejjer Faeroe. Id-dispożizzjonijiet rilevanti ta' infurzar għandhom jiddaħħlu fil-ftehimiet tal-għotja u/jew kuntratti mal-parteċipanti mill-Gżejjer Faeroe. Il-Qorti tal-Ġustizzja tal-Unjoni Ewropea għandu jkollha l-ġurisdizzjoni li tirrevedi l-legalità tad-deċiżjoni tal-Kummissjoni, u li tissospendi l-infurzar ta' din id-deċiżjoni. Barra minn hekk, il-Qorti tal-Gżejjer Faeroe għandu jkollha l-ġurisdizzjoni fejn jidħlu l-ilmenti li l-infurzar ikun qed isir b'mod irregolari. [1] Ir-Regolament tal-Parlament Ewropew u tal-Kunsill li jistabbilixxi Orizzont 2020 (ĠU L 347, 20.12.2013, p. 104). [2] Id-Deċiżjoni tal-Kunsill li tistabbilixxi l-programm speċifiku li jimplimenta Orizzont 2020 (ĠU L 347, 20.12.2013, p. 965). [3] ĠU L 347, 20.12.2013, p. 104. [4] ĠU L 347, 20.12.2013, p. 81. [5] ĠU L 347, 20.12.2013, p. 965. [6] Ir-Regolament (UE) Nru 1292/2013 tal-Parlament Ewropew u tal-Kunsill tal-11 ta' Diċembru 2013 li jemenda r-Regolament (KE) Nru 294/2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 347, 20.12.2013, p. 174). [7] Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni (ĠU L 298, 26.10.2012). [8] Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012). [9] ĠU L 292, 15.11.1996, p. 2. [10] Ir-Regolament tal-Kunsill (KE, Eurotom) Nru 2988/95 tat-18 ta' Diċembru 1995 dwar il-protezzjoni tal-interessi finanzjarji tal-Komunità Ewropea (ĠU L 312, 23.12.1995).